A vizsgáló eljárásokról – ENDOdiag – Gasztroenterológiai, Sebészeti Magánrendelés és Endoszkópos Laboratórium
Az orvost tájékoztatni kell az ismert gyógyszerallergiáról, a szedett gyógyszerekről, az esetleg fennálló vérzés- és véralvadási zavarról, meglévő betegségekről.
A vizsgálat napján a reggeli gyógyszereit a megszokott módon vegye be, kivéve ha az orvos másként rendelkezik.
Ha a beteg cukorbetegségben szenved, azt el kell mondania a vizsgálatot végző orvosnak, mert az előkészítés időszakában felborulhat a szénhidrát-anyagcseréje, és szükség lehet a gyógyszer- vagy inzulinadagolás megváltoztatására is.
Minden eszközös gyomor- és bélrendszeri vizsgálat előtt jelezze, ha vérzékenységben szenved vagy véralvadásgátló gyógyszert szed (pl: Aspirin protect, Astrix, Plavix, Clopidogrel, Syncumar, Warfarin stb), mert ilyenkor szövettani mintavétel esetén a szokottnál erősebb vérzés léphet fel, amit nehéz lehet uralni! Vagyis a szövettani mintavétel az utólagos vérzéses szövődmények fellépése miatt nem minden esetben engedélyezett! A vizsgálat előtt egy héttel már nem szabad aszpirint és származékait bevenni, és az egyéb véralvadás gátlókat (Syncumar) is el kell hagyni és szükség esetén helyette LMWH profilaxist (sc. Heparint) alkalmazunk.
Szívbillentyű-betegség esetén szükség lehet arra, hogy a vizsgálat előtt a beteg antibiotikumot szedjen, erről szintén tájékoztatni kell a kezelőorvost.
A vizsgálat elvégzéséhez írásos beleegyezés szükséges!
A vizsgálathoz EKG, vérkép, vérzési és alvadási paraméterek (vérvétel) lehetnek szükségesek.
Láz, hasi fájdalom, vérhányás, véres-szurokfekete széklet esetén a kezelőorvost azonnal értesíteni kell.
Előfordulhat, különösen, ha a vizsgálat során az orvos szövettani mintát vett, hogy a vizsgálatot követő székeléskor a beteg kevés vérzést észlel. Ez általában normális jelenség. Tartós vagy nagyobb mennyiségű vérzés esetén orvoshoz kell fordulnia.
A vizsgálat közben levegőt fújnak a beteg vastagbelébe, ezért később puffadást érezhet, szélgörcsei lehetnek, míg a gázok ki nem ürülnek. A befújt levegő vizsgálat közben is távozhat, ez természetes dolog. Azonban ha a vizsgálatot követő napokban erős hasi görcsök, fokozódó hasfájás, láz lép fel, a betegnek orvoshoz kell fordulnia.
A kolonoszkópos vizsgálatot követően érdemes pár órát pihenni, és sok folyadékot inni, hogy a hashajtás következtében elvesztett vizet a szervezet mielőbb pótolhassa.
Arra is van lehetőség, hogy a vizsgálatokat altatásban végezzük.